सासाराम. रोहतास पुलिस व सीआरपीएफ के संयुक्त कॉबिंग ऑपरेशन में नक्सलियों के खिलाफ एक बड़ी सफलता मिली है। नौहट्टा थाना क्षेत्र के सलमा गांव के निकट पुलिस ने रायफलधारी चार नक्सलियों को धर दबोचा। जो कुबा गांव की ओर जा रहे थे। गुप्त सूचना के आधार पर थानाध्यक्ष सतेंद्र सत्यार्थी के नेतृत्व में कार्रवाई की गई।
कार्रवाई के दौरान सीआरपीएफ के जवानों ने घात लगाकर चारोें नक्सलियों को हथियार समेत धर दबोचा। पकड़े गए नक्सलियों में लाल बिहारी उरांव, विनोद सिंह, मुकेश सिंह और प्रमोद सिंह शामिल हैं। चारों सलमा गांव के रहने वाले हैं, जिनके पास से 315 बोर की दो रायफलें व 10 जिंदा कारतूस जब्त हुए हैं। एसपी मानवजीत सिंह ढिल्लों ने बताया कि गिरफ्तार किए गए नक्सली टीपीसी प्रतिबंधित दस्ते के सदस्य हैं, जिनका अापराधिक रिकार्ड खंगाला जा रहा है।
औरंगाबाद में दो नक्सली समर्थक गिरफ्तार
अंबा थाने के देउरा टोले नीमा लेवा गांव से पुलिस ने शनिवार को छापेमारी कर दो नक्सली समर्थकों को गिरफ्तार कर लिया। मिथलेश और राजेंद्र पकड़े गए हैं। दोनों पर नक्सलियों के सहयोग करने का आरोप है। पुलिस को सूचना मिली की उक्त गांव में बड़े नक्सली नेता परमजीत व अभिजीत वहां अन्य नक्सलियों के साथ बैठक कर रहे हैं। इसके बाद अंबा थाना पुलिस, सीआरपीएफ व कोबरा के जवानों ने छापा मारा। इस दौरान दोनों दबोच लिए गए जबकि अन्य फरार हो गए। पुलिस गिरफ्तार नक्सली समर्थकों से पूछताछ कर रही है।
ट्रेन से लैपटॉप उड़ाने वाला भागलपुर में अस्पताल से फरार
यात्री बनकर ट्रेन की एसी बोगियों से लेपटॉप उड़ाने वाला रफीक शेख शनिवार सुबह मेडिकल कॉलेज अस्पताल से फरार हो गया। उसे रेल पुलिस ने शुक्रवार को पकड़ा था। पकड़े जाने के बाद उसने जहर निगल लिया था। पुलिस ने उसे अस्पताल में भर्ती कराया था। मालदा के कलियाचक का रहने वाले 25 साल का रफीक शेख को मेडिसिन के जनरल वार्ड में रखा गया था। वह सुबह शौच के बहाने कैंपस से बाहर आया और नौ-दो-ग्यारह हो गया। उसकी सुरक्षा में तैनात पुलिस को काफी देर के बाद इसकी जानकारी मिली। मामला प्रकाश में आते ही आरपीएफ व जीआरपी एक दूसरे पर जिम्मेवारी थोपनी शुरू कर दी है।
hin_Deva hin_Deva bho_Deva hin_Deva bho_Deva hin_Deva